સગીરા યુવતીના યૌન શોષણના અપરાધમાં આસારામને આજીવન કેદની સજા થઈ છે. ધર્મ ક્ષેત્રમાં પાખંડી લોકો અધર્મ આચરી રહ્યા હોય તેનું કોઈ કાળે સમર્થન થઈ શકે નહીં. આસારામના અસંખ્ય અંધભક્તોની આંખો હજુ ખૂલી નથી એ આપણું દુર્દૈવ છે. અંધશ્રદ્ધાની બાબતમાં સામાજિક જાગૃતિની આજે પણ કેટલી તીવ્ર જરૃર છે એની પ્રતીતિ થાય છે, પરંતુ જેમના શિરે આવી બાબતોમાં સામાજિક જાગૃતિ લાવવાની અને ધર્મ-સંસ્કૃતિ વિશે સાચી સમજ કેળવવાની જવાબદારી છે એવી ધાર્મિક – સામાજિક – સાંસ્કૃતિક સંસ્થાઓ પણ તેની ફરજમાંથી ચલિત થઈને પાખંડીઓના સમર્થનમાં લાગી જાય ત્યારે? આપણો સંદર્ભ વિશ્વ હિન્દુ પરિષદ અને તેના જેવી અન્ય સંસ્થાઓનો છે. દિવંગત અશોક સિંઘલ અને છેક હમણાં સુધી પ્રવીણ તોગડિયાના સમય સુધી વિશ્વ હિન્દુ પરિષદ પણ આસારામનો બચાવ કરતી હતી. આ લખનારે એક વખત આ બાબતે અશોક સિંઘલ સાથે વાતચીત કરી હતી ત્યારે સિંઘલજી એકદમ ઊકળી ઊઠ્યા હતા અને એવું પુરવાર કરવા તત્પર બન્યા હતા કે હિન્દુ ધર્મને બદનામ કરવા માટેનું આ પશ્ચિમના દેશોનું અને ઈસાઈયતનું ષડ્યંત્ર છે.